<classify> MAENDELEO ya sayansi na teknolojia yanazidi kushika kasi duniani na nchi za Afrika Mshariki.Kwa sasa Tanzania, Uganda na Rwanda nazo hazijabaki nyuma, baada ya kuingia katika kundi la nchi zinazotengeneza magari, kompyuta na simu na bidhaa zake.Rwanda ilishaanza kutengeneza simu za mkononi na magari nchini aina ya Volkswagon humo hivi karibuni.Lakini, nazo Uganda na Tanzania zimefuata nyayo. Tanzania Kwa Tanzania, Halmashauri ya Wilaya ya Ruangwa mkoani Lindi, imeanza utekelezaji wa mipango ya kutumia vyema utajiri wa madini iliyonayo, kwa kuanzisha kiwanda kikubwa cha kutengenezea betri za simu.Uganda Kwa upande wa Uganda, taifa hilo hivi karibuni lilizindua kiwanda chake cha kwanza cha kutengeneza simu.Kiwanda hicho kiliweka hadharani siku ya kwanza ya kutengeneza simu hizo. Kiwanda hicho kipo eneo la Namanve, Mashariki mwa jiji la Kampala na kinaendeshwa na kampuni ya China ya Engo, inayotengeneza simu za kisasa zinazoitwa SIMI.Taarifa iliyotolewa na uongozi wa kiwanda hicho, ilieleza kuwa kwa siku kina uwezo wa kuzalisha simu 2,000 za kawaida, 1,500 simu aina ya smartphone na komputa mpakato 800. Kuanzishwa kwa kiwanda hicho, pia kumetoa fursa nyingi za ajira, huku uwekezaji mkubwa ukitoka China.Rwanda Mwaka huu ni kama ulikuwa ni mwaka wa Afrika Mashariki katika nyanja za teknolojia, kwani Rwanda ilizindua simu yake ya kwanza iliyotengenezwa nchini humo. Kampuni ya Mara nchini Rwanda ilizindua simu mbili za smartphone.Simu hizo zinazojulikana kwa jina la Mara X na Mara Z, bei zake ni kubwa kidogo ikilinganishwa na zinazotengenezwa Uganda.Uwezo wa kiwanda hicho utakuwa ni kutengeneza simu 1,200 kwa siku, wakati ujenzi wa kiwanda chenyewe umegharimu Dola za Marekani milioni 24.  <topic>: kitaifa 